……………(sz.) napirend

 Előterjesztve: Egészségügyi, Szociális és Lakásügyi Bizottsághoz

Költségvetési, Pénzügyi és Vagyonnyilatkozatokat

Ellenőrző Bizottsághoz

E L Ő T E R J E S Z T É S

**A Képviselő-testület 2018. október 25-i rendes ülésére**

**Tárgy: A** „Budapest, II. kerület gyermek és felnőtt korúakat ellátó központi orvosi ügyelet teljes körű ellátása” tárgyban közbeszerzési eljárás megindításához szükségespénzügyi fedezet biztosítása

 Készítette: ……………………………………Ötvös Zoltán osztályvezető

 Intézményirányítási Osztály

Egyeztetve: ………………………………… Dankó Virág alpolgármester

 …………………………………… Fermin Antonio Pineda

 gazdasági igazgató

Látta: …………………………………….. dr. Szalai Tibor jegyző

 ………………………………………… dr. Murai Renáta jegyzői igazgató

A napirend tárgyalása zárt ülést nem igényel.

Tisztelt Képviselő-testület !

Az egészségügyi alapellátás részét képező, az egészségügyről szóló 1997. évi CLIV. törvény 93. §-ában és az egészségügyi alapellátásról szóló 2015. évi CXXIII. törvény 5.§ (1) bekezdés c) pontjában szabályozott orvosi ügyelet biztosítása a Magyarország helyi önkormányzatairól

szóló 2011. évi CLXXXIX. törvény 13.§ (1) bekezdés 4. pontja értelmében kötelező önkormányzati feladat.

Az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának felmérése, alkalomszerű és azonnali sürgősségi beavatkozások elvégzése, illetőleg fekvőbeteg-gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

Budapest Főváros II. Kerületi Önkormányzata mind a felnőtt, mind pedig a gyermek háziorvosi ügyeleti ellátást vállalkozási szerződéssel biztosítja.

A Budapest Főváros II. Kerületi Önkormányzat és az OXIVIT Egészségügyi Szolgáltató és Ellátó Kft. (továbbiakban: OXIVIT) között 2010. szeptember 8. napján, a Budapest Főváros II. Kerületi Önkormányzat felnőtt korú lakosai központi orvosi ügyeletének ellátása tárgyában megkötött szerződést az OXIVIT – a szerződésben meghatározott 3 hónapos felmondási idő figyelembevételével - 2018. szeptember 30-ai hatállyal felmondta.

A feladat ellátásának folyamatos biztosítása érdekében az Önkormányzat a Közbeszerzési Szabályzatban foglaltaknak megfelelően írásbeli ajánlattételi felhívást küldött három ajánlattevő részére.

Ennek eredményeként a felnőttorvosi ügyeletet 2018. október 1-jétől az eredményes közbeszerzési eljárás eredményeként megkötendő szerződés hatálybalépésének napjáig az Országos Orvosi Ügyelet Egészségügyi Szolgáltató Nonprofit Korlátolt Felelősségű Társaság végzi.

A gyermekügyeletet a FŐNIX-MED Zrt. – az Inter-Ambulance Zrt közreműködésével – látja el. (Ennek az ügyeletnek az ellátására az Országos Mentőszolgálattal is szerződése van Önkormányzatunknak.)

A felnőttorvosi ügyelet ellátására közbeszerzési eljárás kiírására van szükség, ezért az ügyeleti feladatok jobb ellátása érdekében, a közbeszerzés mindkét ügyelet ellátására kerül kiírásra. Reményeink szerint egy szolgáltató vállalja fel mind a felnőtt-, mind a gyermekkorú lakosok ellátását, s a gyermekügyelet helyszíne is a Budapest II. kerületi Rét utcai rendelő lesz.

A közbeszerzési lejárás megindításához a tisztelt Képviselő-testületnek 48 hónap időtartamra pénzügyi kötelezettséget kell vállalnia. A kötelezettségvállalás a Nemzeti Egészségbiztosítási Alapkezelő által nyújtott támogatás és az önkormányzati finanszírozás együttes összege.

A Bizottságok a képviselő-testületi ülésen ismertetik véleményüket.

H a t á r o z a t i j a v a s l a t

A Képviselő-testület úgy dönt, hogy a „Budapest, II. kerület gyermek és felnőtt korúakat ellátó központi orvosi ügyelet teljes körű ellátása” tárgyban kiírandó közbeszerzési eljáráshoz szükséges fedezet biztosítására a 2019-2022-es évekre az alábbiak szerint vállal kötelezettséget:

2019. évben 67 000 eFt,

2020. évre a 2019. évi összeg előző évi inflációval növelt összege,

2021. évre a 2020. évi összeg előző évi inflációval növelt összege,

2022. évre a 2021. évi összeg előző évi inflációval növelt összege.

**Felelős:** polgármester

**Határidő:** 2019., 2020., 2021., és 2022. évi költségvetés elfogadása

*(A határozat meghozatala minősített többségű szavazást igényel)*

B u d a p e s t, 2018. október 15.

 Dr.Láng Zsolt

 polgármester